Það þekkja eflaust margir leikkonuna Söndru Oh úr þáttunum Grey’s Anatomy en í Killing Eve bregður hún sér í hlutverk Eve Polastri , starfsmanns hjá bresku gagnnjósnaþjónustunni MI 5 . Þættirnir eru byggðir á Villanelle-skáldsögunum eftir Luke Jennings og fylgja Eve eftir í leit sinni að harðsvíruðum leigumorðingja . Aðeins ein þáttaröð er komin á iTunes sem telur átta þætti , en sem betur fer er önnur sería í bígerð . Þrususpennandi þáttaröð sem kemur sífellt á óvart ! Þið fenguð kannski nóg af Neil Patrick Harris í How I Met Your Mother en þið verðið að sjá hann í þessum nýju þáttum á Netflix þar sem hann leikur vonda frændann Olaf sem tekur fjarskyldu ættingjana sína , Violet , Klaus og Sunny í fóstur . Harris fer gjörsamlega á kostum sem þessi ömurlega og skapvonda persóna og stelur senunni sí og æ . Það skemmir ekki fyrir að öll umgjörð þáttanna er stórglæsileg og geta tæknilegu hliðarnar heillað mann upp úr skónum . Hér eru á ferð gamanþættir úr smiðju Judd Apatow og Lesley Arfin sem fjalla um ólíklegt ástarsamband á milli meðaljónsins Gus og hinnar fallegu Mickey . Þó að serían sé gamansöm er alvarlegur undirtónn þar sem hún fjallar um hvernig það er að vera á þrítugsaldri , stefnuleysi í lífinu og fíkn . Fyrrnefnd Lesley notaði sína eigin reynslu af áfengisfíkn þegar hún skrifaði Love , enda þættirnir afskaplega raunverulegir og vel gerðir . Þrjár seríur hafa verið gerðar af Love og verða þær ekki fleiri en hægt er að horfa á seríurnar á Netflix og Google Play . Aðdáendur leikarans Giovanni Ribisi ættu að gleðjast yfir þessari seríu en í henni leikur hann svikahrappinn Marius sem stelur auðkenni félaga síns Pete þegar hann losnar úr fangelsi . Þetta er ein af þessum seríum sem maður býst ekki við miklu af í byrjun en síðan læðist hún óvænt aftan að manni og gerir mann gjörsamlega agndofa . Leikararnir standa sig ofboðslega vel og búa til þrívíðar manneskjur sem vel er hægt að tengja við . Handritið er fullt af beygjum og sveigjum sem láta mann þyrsta í meira , en seríuna er hægt að horfa á á Amazon og Google Play .